Kan Allister en Jantjies die regte toutjies trek?Elton Jantjies – sal hy toegelaat word om soos by die Lions te speel? (Foto: Inus Grobler) Wat is die belangrikste posisie op ŉ rugbyveld? Ongetwyfeld losskakel. Dink maar aan Naas Botha, Hugo Porta, Jonny Wilkinson en Dan Carter, almal wedstrydwenners. Ja, jy moet 15 spelers hê wat hul primêre take reg uitvoer, wat kan vang, verdedig en hanteer, die regte besluite neem en hul kanse gebruik. Maar as jou losskakel die dag louwarm is, as hy nie oorheers nie, kan jy maar die ligte afskakel en die deure toetrek. Dis hoekom die vertoning van Elton Jantjies vanjaar vir die Bokke in die kollig sal wees. Gaan die Bok-afrigter, Allister Coetzee, hom toelaat om sy eie kop te volg, of gaan hy van Jantjies verwag om ŉ wedstrydplan te volg wat dalk nie sy spel pas nie? Om die een of ander rede het Jantjies nog selde onder Coetzee se afrigting gedy. Nie by die Stormers nie en ook nie in ŉ Boktrui nie, of altans so lyk dit van langs die kantlyn af. Daar is nege Lions in die Bokke se groep vir die toetsreeks teen die Franse, maar hoeveel van Jantjies se spanmaats sal in die beginspan wees: vyf, ses? Gaan hulle toegelaat word om soos die Lions te speel? Wie gaan die Bokke se binnesenter wees? Damian de Allende? Die Engelse afrigter, Eddie Jones, het nou onder Todd Blackadder, Bath se afrigter, ingeklim en hom daarvan beskuldig dat hy die Engelse losskakel George Ford se ontwikkeling gestriem het. Blackadder, wat jare lank vir die Crusaders en All Blacks gespeel en die Crusaders (onsuksesvol) afgerig het, is nou in beheer by Bath, wat vyfde in die Engelse Premierliga geëindig het. Hy het ook die Walliese losskakel Rhys Priestland bo Ford verkies. Jones het nie baie ooghare vir Blackadder nie (trouens, vir bitter min Nieu-Seelanders). In Ford se geval is hy dalk reg. “Soms verwag klubs van spelers om op ŉ ander manier te speel en dan pas dit hulle nie. Dit het sy (Ford) se ontwikkeling gekortwiek,” het Jones volgens die BBC gesê. Ford (24) skuif nou oor na Leicester Tigers, want hy sê hy wil “deel wees van ’n suksesvolle span”. Ons kan netsowel die name van Blackadder en Ford met dié van Coetzee en Jantjies vervang. Of gaan hulle my heeltemal verkeerd bewys?